Baebele ya re Sara o ne a dumela mo Modimong mme e seng mo modimong wa ngwedi wa kwa Ure. Batho ba motse oo ba ne ba agetse modimo wa bone kago e e kwa godimo thata. Mme Sara ene o ne a obamela Modimo wa boammaaruri e bong Jehofa. Baebele ga e tlhalose gore go tlile jang gore a dumele mo go Jehofa. Mme se re se itseng ke gore rraagwe e ne e le moobamedi wa medimo ya maaka. Sara o ne a nyalwa ke Aborahame mme Aborahame o ne a mo feta ka dingwaga di le lesome. * (Genesise 17:17) Moragonyana Aborahame o ne a bidiwa “rre wa botlhe ba ba nang le tumelo.” (Baroma 4:11) Lenyalo la bone le ne le nonofile, ba tlotlana, ba buisana sentle e bile ba dirisana mmogo go rarabolola mathata a a boima. Mme sa botlhokwa le go feta, boobabedi ba ne ba rata Modimo wa bone Jehofa.